정조 8년
甲辰四月初四日卯時。上詣景慕宮。展拜入侍時。行都承旨洪秀輔。行左承旨朴祐源。右承旨趙鼎鎭。左副承旨宋載經。右副承旨李時秀。同副承旨兪恒柱。記事官沈晉賢。假注書朴能源。記事官李崑秀尹行任。以次侍立。上具翼善冠衮龍袍。乘輿出協陽門。仍詣景慕宮。行再拜禮。陞詣廟內。奉審訖。還御齋殿。命禮房承旨入侍。祐源進伏。上曰。本宮都提調。藥房都提調。本宮提調。本宮奉事入侍。賤臣承命出。與金尙喆徐命善尹塾鄭厚祚。偕入進伏訖。尙喆曰。勞動之餘。聖體。若何。上曰。一樣矣。尙喆曰。翁主降生。欣幸曷極。上曰。順産誠幸矣。命善曰。臣承候久曠。其間寢睡水剌之節。何如。上曰。一樣矣。命善曰。今番順娩繼此。則百之慶可以占矣。臣不勝欣幸矣。尙喆等曰。元子宮氣候。何如。上曰。好在矣。塾曰。本宮儀軌。多有稟裁事。自丙辰冊禮儀註。至己巳代理儀註。似當一體載錄矣。上曰。好矣。此後盡爲精寫。更待登筵。稟處。可也。上曰。宮底居民。皆已待令乎。尙喆曰。已待令於月覲門外矣。命善曰。臣待罪本宮提擧時。植木不過數千餘株矣。今至數萬餘株。樹木之善爲長養。誠幸矣。植木總案。方持來矣。上曰。入之。可也。上曰。予有欲言於卿等之事。而卿等造朝旣罕。筵席又不從容。難借方寸之隙。未布心腹之諭。予之所以待卿等者。旣欠誠實。安望卿等之以誠實事予也。予之尙未一諭者。蓋以姑無形現之跡。難以摸索爲言故耳。今則形跡稍露。卿等適又登筵。當爲卿等洞言之。向來金尙集。以承宣入侍也。予有云云。使之往諭領府事。想已聞知矣。大抵予之欲言不言者。今幾數年矣。非予思不能到也。知不能周也。蓋欲言則或恐無中生有。弄假成眞。不言則將至轉輾葛藤。尾大難掉。予以此日夜憧憧。殆忘寢食。一月二月。迄至于今。卿等亦豈能盡知予此心哉。領府家近來貌樣。比數年前果何如。金宇鎭之廣州外除。猶是當品。金華鎭之一無檢擬。果因何故。至於金啓洛。則臺通尙未擧論。館錄亦爲見漏。通淸屬諸公議。非予所可言之者。而近來館錄。名曰士夫者。未有不參圈之人。而以金啓洛之地處才華。何官不做。而始漏於本館之圈。終枳於都堂之錄。吏議望中。亦未見金宇鎭三字。寧不怪哉。近來居銓之臣。決無惡意於領府。而必皆以爲他人不擧擬。故吾亦不擧擬云云。徐判府亦曰。吾亦無深意於彼。而自然如此云云。然則外議。必以爲上意所在如此。故領府家如此云矣。此何貌樣。此何擧措。大抵昨秋以來。世之所以處金氏者。若是迫切。金氏之所以自處者。疑阻轉甚。此卽予之朝廷間事。而門庭之內。風浪輒起。予雖深居九重。莫知其裏面委折。觀於筵臣色辭之間。亦不無覻得者。不知固不明也。知而不言。豈非不誠乎。伊後賓筵。重臣每每不入。故問于登筵諸臣。則大臣諸宰以下。皆曰親病或身病。殆若不敢議到者然。重臣之匪病伊情。予豈不知彼對之者。豈眞以予之不知知之乎。擬欲質問洞諭。而自上提問之後。嘵嘵之說。益致噂沓。雖使領府聞之。必以予爲激成助長而然。此則其所以慮之者。適足害之也。以是予亦隨俗泯默。置諸毋論之科。而惟予全保鎭壓之意。未嘗一日忘于懷。卿等其何以諒之。昨秋一臺臣上疏。似或有意。而初無指的名言者。故摸捉不得矣。今番李福徽疏出。而公然驅人於惡逆之科。予於是不能無介於領府事。此非臆逆。其跡似然。予意如此。他人豈不致疑。予以是痛斥其疏。若使易地而出處分。亦當如是矣。館錄後。欲除金啓洛玉堂矣。李福徽疏後。未免中止。昨年金宇鎭外除。亦是予全保之意。蓋領府卽院相。而爲今元老。金宇鎭名雖君臣。義同父子。徐判府。卽一勳舊之家。無異肺胕之親。與國家同其休戚。予所倚毗於卿等。顧何如也。全保世臣。卽予苦心。而不幸丙丁以來。亂逆層生。巨室大族。自底滅亡。夫所謂喬木世臣。餘者無幾。顧今在廷之臣。一乃心力。協贊共貞。以輔我治功。而乃反互相傾軋。轉成疑阻。終至於戈戟相尋。則國勢朝象。將不知稅駕於何地。思之及此。寧不懍然。朝廷。國之元氣。元氣不實。則外邪從而闖入。此非大可懼者乎。卿等所爭。未知果何義理。而卿等若有體國之心。則豈忍當此時而有此擧乎。今日以後。毋論公戰私憤。兩相氷釋。一不芥滯。有事則相議。有過則相戒。同寅協恭。保合大和。則非但卿等之福。實爲國家之幸。粵在先朝。使故相閔奉賀。筵席兩解。此則事係不可解者。猶尙調劑。況今卿等事。尤有異於其時。卿等二人。卽席說破。毋相疑阻。以體予全保之苦心。尙喆曰。緣臣無狀。上貽聖慮至此。臣罪當死。臣罪當死。臣於日前。因金尙集所傳。始爲聞知。而今日下敎。亶出於全保臣家之聖意。臣雖糜粉。何以仰答。李福徽果是臣同閈人也。人之疑臣。固無足怪。雖徐判府致疑。臣亦何以發明。臣與徐判府。素有姻婭之好。同朝三十年。無一事相失。而臣卽朝暮就木之人。判府鬚髮亦白。紛紜於世。有何怨意。而公然血戰於桑楡之境乎。臣實不知所以仰對矣。朝日在窓。臣之此心。徐判府亦當知之矣。至於李福徽之疏。臣病廢人事。實無聞知之事矣。命善曰。今此縷縷聖敎。非但爲臣等兩家而已。實出爲國家深慮。辭旨懇惻。天地好生之仁。臣不勝欽仰攢祝。臣雖不肖。寧不畢陳衷情。領府事。卽臣姻族也。平日情誼之親好。可謂無間。自古領左相。僚席間情志。每難相孚。而臣則與領府僚相三四年。無一言相較。以此觀之。臣豈有私怨於其間哉。向日云云。似是中間交構之說。而近來則臣幸蒙恩休。無異老退。一切時論。初不干豫於領府家。實無他意矣。上曰。當初事端。緣何委折。至於此境。今若不劈破源頭。則無以解惑。卿等須悉陳之。尙喆曰。臣則年來病昏聾瞽。初無參涉於世事。或者年少子侄輩。有不善周旋處而然矣。上曰。卿於不知之中。似有甚般委折。故人或歸咎於卿。是豈卿本心哉。卿子廣尹。人固良善。見事或忽如是之際。安知無无妄之咎乎。卿等試思之。此何等時。今日下敎。非爲卿等兩家也。我朝立國。專藉世臣。先大王五十年功化。在於建極二字。而畀付予小子。詔敎予小子者。亦惟在是。目今悠悠萬事。只是收拾若爾之家。一心王室。以爲捍衛藩蔽之責。而先自卿等之家。已有泮渙之漸。蓋揆貳之不已。則將至於擬刃相視。人心世道。日趨橫流。三分五製。猶屬歇後。千岐萬轍。莫可收拾。未知卿等之爭公乎私乎。卿等俱居董率之地。雖未能挽回世道。輔我平蕩之治。而何反有分黨之漸也。其本事委折。及今說破。然後始可有保合之效。萬有一卿等口然而心不然。在筵而唯諾。退筵而疑阻。則豈予臨筵面諭之至意也。卿等須一一盡言之。尙喆曰。臣亦無摸捉之事。欲爲自明之疏。而亦不得爲之。臣情到此。亦云窮隘矣。命善顧謂尙喆曰。近來公議。有云然之事。今此下詢。似指此事矣。今旣共登筵席。各陳毋隱。好矣。尙喆曰。神精抑塞。猝無以仰對矣。上曰。判府事有可言之事。先爲陳之。可也。命善曰。昨年春朝賀時。臣則病未造班。領府事適登筵。有妄發之語。少年諸議。持論崢嶸。故臣亦不以爲非矣。大抵臣之所以藉手。卽是一部明義也。凡係隄防之事。有疑似漫漶之跡。則其所以痛惡而排斥之者。百倍於他人。以此果不無慨惜之心矣。今承聖敎。此後豈復有疑阻之心乎。此如內腫。外似無跡。內實受病。臣亦爲朝廷悶然矣。今日筵席說破之後。自歸於都無事矣。上曰。領府事伊時筵奏。詳載記注。此事不須提說也。聞昨年夏領府事躬往卿家。有所說話。而卿則猶不釋然云。白首老相。冒炎委訪。而伊後紛紜。便是依舊樣子。大抵領府之得此梁楚。判府之不解廉藺。雖謂之胥失可也。今日以後。卿等兩家之中。一或有纖芥之跡。殊乖予保合之意。前此雖不扶抑。到今難保情好。卿等須知之。尙喆曰。向來所奏鄭妻事。實非有意而發。聖明俯燭。臣何敢煩陳。而今日聖敎。若是懇惻。臣雖頑如木石。豈復有絲毫芥滯乎。大抵臣家太盛滿。致有此等所遭。而徐判府事家。亦如臣家。恒存滿盈之戒。判府嘗謂臣曰。徐瀅修科擧。吾不願云矣。臣家則爲世所棄久矣。凡係世事。漠然不知矣。上曰。卿言果然。而卿家則世必有稱惜之論。自予心亦已如此。至於徐判府家。則仇敵滿世。視卿家殆有甚焉。予甚憫念焉。命善曰。聖念至此。尤不勝感激之至。臣家則爲一世所仇嫉。鋒鏑殆遍。倘非我殿下曲庇之恩。豈能保有今日乎。雖慈父之愛迷子。何以過此。只伏切隕結之忱矣。上曰。卿等俱以乃父乃祖之子若孫。爲今日世臣。有國然後有卿等之家。爲今日急先務。莫過於保合世臣四字符。而今則卿等旣云釋憾。此豈非朝廷之大幸。徐判府乃義理主人。今日所奏。有足感動予心。誠幸矣。尙喆命善等。起而對曰。聖敎丁寧。有足以感鬼神而孚豚魚。臣等雖甚無似。苟有可以利於國者。死且不避。況指導調劑之敎。若是諄複。豈敢復以私好惡。退有後言乎。命善曰。藥房提調徐浩修。與臣相避。依例許遞。其代。令該曹口傳差出。何如。上曰。依爲之。前望單子入之。出擧條入之。金華鎭落點。仍命牌招。上還宮。駐步輦於月覲門。下敎曰。本宮都提調提調入侍。出榻敎又命有司堂上訓將入侍。又命招入宮底居民。進伏訖。敎曰。爾等異於他處之民。故必欲使之奠接。屢有詢問。而終未得好道理。爾等所請之事。終皆有弊。今又特召親問。各以所願陳之。而必以無弊善成者。仰對。可也。仍使華鎭出而傳布。凝鑾橋越邊新造家。民人等對曰。嶺南八邑席子貢物。於民有弊。皆願作貢云。此貢物使臣等。擔當責應。則可爲資生之道矣。上曰。爾等新造家時。初無許造之事。且爾等非盡宮底居民。無端造家。累次稱冤。朝家何以區處乎。民人等對曰。當初呈于京兆。京兆許之。故始敢造家矣。有隣曰。當初作舍時。臣等亦令禁止矣。到今來告。有若朝家之指許築室。而不圖其資生之策者然。民習可痛矣。尙喆曰。本宮提調。雖欲爲之善處。而非但不知其裏面。亦無爲之區劃之道。今若特命軍門大將及戶惠堂。相議善處之則。似好矣。上曰。卿言誠然矣。且席子貢事。何如。命善曰。此事臣於待罪廟堂時。果有作貢之議。爲其有弊。故仰奏防塞矣。尙喆曰。嶺民則皆願作貢云矣。時俊曰。臣待罪嶺藩時。果有作貢之議。而民雖願之。吏不願之云矣。上曰。吏亦民也。旣不願之。則安知不更生弊端乎。在簡曰。臣亦知此事。果不無弊端矣。上曰。渠輩之新造家。旣非朝家所許。則資生之道。雖與宮底居民有異。造家之時。必有債負。此則應有區處矣。然而造次之間。實無區劃之方。將臣及戶惠堂相議。善爲區處。可也。宮底十戶居民等對曰。臣等則願爲全羅道朔膳貢物矣。塾曰。此言渠輩曾亦來告於臣。故臣以不可成之事。無敢發口爲言矣。渠輩雖敢仰請。此則決不可成矣。四十戶居民等對曰。臣等則願爲針子廛矣。上曰。曾爲牛肪廛者也。牛肪廛終不免有弊。當初誰使爲此乎。針子廛則床廛市民。必當稱冤。豈可奪此與彼乎。命善曰。渠輩所請。皆是奪人生業之事。誠爲難處矣。上曰。提調爲任已久。必當有商量。善爲區處之道。豈可使每以不可成之事來請乎。塾曰。臣則只聞渠輩所請。實難區處矣。上曰。非但大臣之奏如此。造次之間。實無區劃之方。凝鑾橋越邊民人等。作舍之債。方令將臣及戶惠堂區處。爾等債負。可以收殺。至於十戶四十戶居民所請。皆是有弊難成之事。更令提調。爛商善處。爾等其各退去。仍命書駕前下敎曰。政官牌招開政。又命書傳敎曰。吏曹參議。聞有親病。許遞。今日政差出。上曰。吏判進前。李在簡進前。上曰。俄者兩大臣入侍。有下敎者。卿亦當聞知矣。予之爲朝廷保合之苦心。視民憂猶屬餘事。今日筵敎。予豈不欲早爲。而以無形跡之事。有難億說。蓋三年于玆矣。隄防固當嚴也。義理固當明也。而擧世疑阻。轉輾至此。朝著豈有寧靖之日乎。判府事今日所奏。誠可感動。此實保合之一大機會。予心甚幸。是所謂今夕何夕也。卿纔經草土。其間事。想未詳知。隨衆排比。不是異事。今日筵說。須問於大臣及承宣。體予此意。始自今日之政。必以疏通沈滯爲心。可也。通塞之政。卽在下之事。予豈可指的言之。而邇來當爲而不得爲者。昔爲而今不爲者。蓋亦有之。此則不可以疏滯言。而保合之道。專在銓家所以處之之如何。待僚堂及郞官之入來。從徐爛議。以爲對揚之地。可也。在簡曰。聖敎如此。臣豈敢不思所以仰體。而臣實不能詳知。當與僚堂僚郞。相議爲之矣。上命吏房承旨洪秀輔曰。政席間堂郞可否。自非異事。況日前禁推。已伸廉隅。該司郞官。何敢每每撕捱乎。此亦解鬧息競之一端。大抵保合鎭安之效。欲使彼此無間。此意使亞銓及吏郞知之。申飭參政。可也。仍還宮。至宣化門。命藥房兩提調進前。命善華鎭進前。上曰。今日聞卿所奏。予心感動。今則可以保合朝廷。予亦可以弛慮。俄者予有言及於吏判者。卿亦詳傳。俄者筵敎於吏判。凡於排擬之際。使之體予苦心。好矣。命善曰。聖敎至此。臣亦當退語銓官矣。上還內。諸臣以次退出。